
	Τα αξέχαστα χρόνια

 της Λίας Δελφίνη
στο Σπίτι της Κύπρου

Τη Δευτέρα 18 Απριλίου 2016 πραγματοποιήθηκε στο Σπίτι της Κύπρου η  παρουσίαση του βιβλίου Τα αξέχαστα χρόνια της Λίας Δελφίνη.  

Το αφήγημα της Λίας Δελφίνη,  «Τα αξέχαστα χρόνια», μας μεταφέρει στη Λευκωσία, στις δεκαετίες του 1950 – 1960, στα τελευταία χρόνια της Αγγλοκρατίας, στα χρόνια του αγώνα της ΕΟΚΑ και στα πρώτα χρόνια της Κυπριακής Δημοκρατίας.  τις σελίδες του βιβλίου συναντούμε την ατμόσφαιρα στο νησί, τον ηρωικό παλμό του απελευθερωτικού αγώνα, την πρωτεύουσα Λευκωσία να αλλάζει σταδιακά όψη, τις νεανικές ανησυχίες, τα ήθη και τις αντιλήψεις της εποχής.  
Τους παρευρισκομένους και τους συντελεστές της εκδήλωσης καλωσόρισε η Μορφωτικός Σύμβουλος κ. Μαρία Παναγίδου και στη συνέχεια χαιρετισμό απηύθυνε ο Καθηγητής της Φιλοσοφικής Σχολής του Πανεπιστημίου Αθηνών, κ. Φώτης Δημητρακόπουλος ο οποίος υπογράμμισε ότι από τα αξιόλογα χαρακτηριστικά του βιβλίου είναι το συναισθηματικό τοπίο που συνοδεύεται με τον ανθηρό «έλληνα» λόγο.
Ο δρ Γιώργος Κιτρομηλίδης, φιλόλογος, συγγραφέας και μελετητής παρουσίασε το βιβλίο επισημαίνοντας ότι πρόκειται για ένα καλογραμμένο αφήγημα που αναφέρεται στην περίοδο από το 1956 έως το 1960 των νεανικών χρόνων της συγγραφέως, ενώ τα γεγονότα παρουσιάζονται με αμεσότητα, ειλικρίνεια, απλότητα και εξομολογητική  διάθεση, με κύριο συναίσθημα τη νοσταλγία. 
Στην αντιφώνησή της η συγγραφέας ευχαρίστησε το Σπίτι της Κύπρου και τις Πολιτιστικές Υπηρεσίες και ιδιαίτερα τους ομιλητές για την παρουσίαση.

Αποσπάσματα  διάβασαν η Ιρένα Ρωσσίδου, η Πόλα Κιτρομηλίδου και η συγγραφέας. 

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

